b'\n_START_ARTICLE_\nImperiul Seleucid\n_START_SECTION_\nFondarea Regatului Seleucid\n_START_PARAGRAPH_\n\xc3\x8en 323 \xc3\xae.Hr., la moartea lui Alexandru cel Mare, Perdiccas este proclamat regent al imperiului creat de macedoneni, iar Seleucus (n\xc4\x83scut \xc3\xaen 358 \xc3\xae.Hr., fiul nobilului Antiochos, devine hillarh al lui Perdiccas._NEWLINE_\xc3\x8en 321 \xc3\xae.Hr., Seleucus I Nicator, unul dintre generalii lui Alexandru cel Mare, devine satrap al Babiloniei, in urma rascoalei diadohilor, \xc3\xaempotriva regen\xc8\x9bei lui Perdiccas. _NEWLINE_Seleucus fusese unul din generalii lui Alexandru, care se afirmase mai ales \xc3\xaen expedi\xc8\x9bia din India (326 \xc3\xae.Hr.) \xc8\x99i la instigarea acestuia, Perdiccas este ucis de propriii solda\xc8\x9bi, \xc3\xaen timpul expedi\xc8\x9biei \xc3\xaempotriva Egiptului, la Pelusa, pe malul Nilului._NEWLINE_\xc3\x8en timpul celui de-al doilea r\xc4\x83zboi al diadohilor (319 \xc3\xae.Hr. - 316 \xc3\xae.Hr.), Seleucus va fi izgonit din Babilon, iar Antigonos Monophtalmos, satrapul Pamfiliei \xc8\x99i Liciei, va deveni st\xc4\x83p\xc3\xa2n al Asiei. \xc3\x8encercarea acestuia de a p\xc4\x83stra unitatea cuceririlor lui Alexandru, sub autoritatea sa, proclam\xc3\xa2ndu-se regent, va declan\xc8\x99a al treilea r\xc4\x83zboi (315 \xc3\xae.Hr. - 311 \xc3\xae.Hr.), \xc3\xaen cadrul c\xc4\x83ruia, Demetrios, fiul lui Antigonos, va pierde b\xc4\x83t\xc4\x83lia de la Gaza (312 \xc3\xae.Hr.)._NEWLINE_\xc3\x8en urma p\xc4\x83cii din (311 \xc3\xae.Hr.), imperiul este \xc3\xaemp\xc4\x83r\xc8\x9bit \xc3\xaentre Antigonos (Asia), Ptolemeu (Egipt), Lysimach (Tracia), Kassandros (Grecia \xc8\x99i Macedonia). L\xc4\x83sat pe dinafar\xc4\x83, Seleucus reu\xc8\x99e\xc8\x99te totu\xc8\x99i s\xc4\x83 se impun\xc4\x83 \xc3\xaen Babilon, cu sprijinul lui Ptolemeu I Soter, st\xc4\x83p\xc3\xa2nul Egiptului.\n_START_SECTION_\nDomnia lui Seleucus I Nicator\n_START_PARAGRAPH_\nUna din primele ac\xc8\x9biuni ale lui Seleucus, a fost \xc3\xaentemeierea unui mare ora\xc8\x99, Seleucia pe Tigru (Tel Umar de ast\xc4\x83zi, din Irak), care a devenit, pentru un deceniu, capitala statului Seleucid._NEWLINE_Dup\xc4\x83 asasinarea \xc3\xaen 310 \xc3\xae.Hr a Roxanei \xc8\x99i al lui Alexandru IV (so\xc8\x9bia \xc8\x99i fiul lui Alexandru cel Mare), din ordinul lui Kassandros, reizbucnesc luptele dintre diadohi. Ultimele idei de men\xc8\x9binere a imperiului unitar sunt pierdute c\xc3\xa2nd Antigonos \xc8\x99i Ptolemeu I Soter se proclam\xc4\x83 regi \xc3\xaen Grecia \xc8\x99i respectiv Egipt (306 \xc3\xae.Hr.)._NEWLINE_La r\xc3\xa2ndul s\xc4\x83u, Seleucus I Nicator se proclam\xc4\x83 rege al Babiloniei, fond\xc3\xa2nd statul Seleucid._NEWLINE_\xc3\x8enc\xc4\x83 dinainte de adoptarea oficial\xc4\x83 a regatului, Seleucus \xc3\xaencepuse o campanie militar\xc4\x83 de propor\xc8\x9bii, \xc3\xaen Asia Central\xc4\x83 (311 - 304 \xc3\xae.Hr.), \xc3\xaemping\xc3\xa2nd grani\xc8\x9bele regatului s\xc4\x83u, p\xc3\xa2n\xc4\x83 la Indus, \xc8\x99i intr\xc3\xa2nd \xc3\xaen conflict cu Chandragupta, regele Indiei Maurya. Campania \xc3\xaei aduce titlul de \xe2\x80\x9eNicator\xe2\x80\x9d (\xc3\x8enving\xc4\x83torul)._NEWLINE_Seleucus recuperase teritoriile indiene, pierdute dup\xc4\x83 moartea lui Alexandru cel Mare, dar con\xc8\x99tient de puterea militar\xc4\x83 tot mai crescut\xc4\x83 a indienilor lui Chandragupta (care tocmai fondase cel mai mare imperiu indian al epocii), va \xc3\xaencheia cu acesta o pace de compromis. Nu se cunosc evenimentele din timpul luptelor dintre greci \xc8\x99i indieni dar se cunosc detaliile p\xc4\x83cii prin care renun\xc8\x9b\xc4\x83 la satrapiile indiene (Gandhara, Gedrosia \xc8\x99i Arachosia) \xc3\xaen schimbul a 500 elefan\xc8\x9bi de r\xc4\x83zboi \xc8\x99i promsiunea de c\xc4\x83s\xc4\x83torie dintre Seleucus \xc8\x99i fiica suveranului indian._NEWLINE_\xc3\x8en anul 301 \xc3\xae.Hr are loc deznod\xc4\x83m\xc3\xa2ntul luptelor dintre diadohi. La Issos, unde Alexandru \xc3\xaenvinsese pe per\xc8\x99i, are loc ultima b\xc4\x83t\xc4\x83lie dintre diadohi, \xc3\xaen timpul c\xc4\x83reia moare Antigonos \xc8\x99i cu el ultima speran\xc8\x9b\xc4\x83 de a men\xc8\x9bine lumea elenistic\xc4\x83 unit\xc4\x83._NEWLINE_\xc3\x8em urma \xc3\xaemp\xc4\x83r\xc8\x9birii imperiului \xc3\xaentre diadohi, Seleucus ocup\xc4\x83 Siria (f\xc4\x83r\xc4\x83 partea ei meridional\xc4\x83, Coilesyria), ceea ce va genera un conflict de secole cu Egiptul Ptolemeilor \xc8\x99i o serie de \xc8\x99ase r\xc4\x83zboaie s\xc3\xa2ngeroase._NEWLINE_\xc3\x8en anul 300 \xc3\xae.Hr, Seleucus mut\xc4\x83 capitala \xc3\xaentr-un ora\xc8\x99 nou \xc3\xaenfiin\xc8\x9bat, Antiohia. Centrul de greutate al politicii seleucide se va muta, astfel, \xc3\xaenspre apus, \xc3\xaen detrimentul provinciilor asiatice._NEWLINE_Moartea lui Seleucus, va surveni \xc3\xaen anul 281 \xc3\xae.Hr, \xc3\xaen urma b\xc4\x83t\xc4\x83liei de la Kurupedion (Corupedium), \xc3\xaen care \xc3\xael \xc3\xaenvinsese pe Lisimah._NEWLINE_La moartea sa, Imperiul Seleucid, era cel mai mare stat elenistic, cu o suprafa\xc8\x9b\xc4\x83 de 3,4 milioane de km\xc2\xb2\n_START_SECTION_\nPierderi teritoriale\n_START_PARAGRAPH_\nAntiochus I \xc8\x99i succesorul s\xc4\x83u, Antiochus al II-lea, datorit\xc4\x83 r\xc4\x83zboaielelor intermitente cu Ptolemeu al II-lea \xc8\x99i invazia celtic\xc4\x83 a Anatoliei, nu observ\xc4\x83 cum Cappadocia, Par\xc8\x9bia \xc8\x99i Regatul Greco-Bactrian secesioneaz\xc4\x83 de Imperiul Seleucid._NEWLINE_Diodotus, satrapul Bactriei, se proclam\xc4\x83 rege al regatului Greco-Bactrian \xc3\xaen aproximativ 245 \xc3\xae.Hr. Acest regat se bucura de un nivelul \xc3\xaenalt de urbanizare, conform exploratorului \xc8\x99i ambasadorului chinez, Zhan Qian, \xc8\x99i o bogat\xc4\x83 cultur\xc4\x83 elen\xc4\x83. Spre sf\xc3\xa2r\xc8\x99itul existen\xc8\x9bei acestui stat, bactrienii reu\xc8\x99esc a cuceri nordul Indiei, cre\xc3\xa2nd Regatul Indo-Grec. Dar \xc3\xaen 125 \xc3\xae.Hr., Regatul Greco-Bactrian este distrus de invazia triburilor Yuezhi._NEWLINE_Secesionarea Par\xc8\x9biei, sub conducerea satrapului Andragoras, este paralel\xc4\x83 cu cea a Bactriei. Arsacedes va invada acest teritoriu \xc3\xaen 238 \xc3\xae.Hr., pun\xc3\xa2nd bazele Imperiului Part al dinastiei Arsacide, du\xc8\x99manul cel mai redutabil al Republicii \xc8\x99i Imperiului Roman._NEWLINE_Sub domnia lui Seleucos al II-lea se formeaz\xc4\x83 regatele anatoliene, Cappadocia, Pontus, \xc8\x99i Bitinia \xc8\x99i Pergamul dinastiei Attalide, datorit\xc4\x83 aten\xc8\x9biei acordate r\xc4\x83zboiului cu Egiptul.\n_START_SECTION_\nRecuceriri\n_START_PARAGRAPH_\n\xc3\x8en 223 \xc3\xae.Hr. ascensiunea lui Antioch al III-lea cel Mare pe tronul seleucid va marca rena\xc8\x99terea acestui imperiu._NEWLINE_Antioch restabile\xc8\x99te Bactria \xc8\x99i Par\xc8\x9bia ca vasali dup\xc4\x83 r\xc4\x83zboaie de zece ani, dovedindu-se cel mai mare \xc3\xaemp\xc4\x83rat seleucid dup\xc4\x83 Seleucus I Nicator. Trec\xc3\xa2nd \xc3\xaen India, acesta se \xc3\xaemprietene\xc8\x99te cu regele indian, Sophagasenus, de la care va primi elefan\xc8\x9bi de r\xc4\x83zboi \xc8\x99i provizii pentru trupele sale._NEWLINE_\xc3\x8en vest, Antioch recucere\xc8\x99te Siria-Coele de la Egipt, red\xc3\xa2ndu-i gloria pierdut\xc4\x83 Imperiului Seleucid.\n_START_SECTION_\nR\xc4\x83zboiul cu Roma\n_START_PARAGRAPH_\n\xc3\x8encurajat de exilul generalului cartaginez Hannibal \xc8\x99i de \xc3\xaencheierea p\xc4\x83cii cu Liga Etolian\xc4\x83, acesta porne\xc8\x99te o invazie \xc3\xaen Hellespont, cre\xc3\xa2nd din Imperiul Seleucid o putere \xc3\xaen lumea greac\xc4\x83. O viitoare confruntare cu superputerea din Mediteran\xc4\x83, Republica Roman\xc4\x83, devine inevitabil\xc4\x83. R\xc4\x83zboiul se soldeaz\xc4\x83 cu \xc3\xaenfr\xc3\xa2ngerea seleucizilor \xc8\x99i \xc3\xaencheierea unei p\xc4\x83ci prin care se hot\xc4\x83r\xc4\x83\xc8\x99te retragerea dincolo de Mun\xc8\x9bii Taurus \xc8\x99i pl\xc4\x83tirea unor desp\xc4\x83gubiri de r\xc4\x83zboi Romei._NEWLINE_Aliatele Romei din Asia Mic\xc4\x83, Regatul Pergamului \xc8\x99i Republica Rodosului, ocup\xc4\x83 fostele teritorii seleucide anatoliene._NEWLINE_Antioch c\xc4\x83ut\xc3\xa2nd s\xc4\x83 ob\xc8\x9bin\xc4\x83 bani pentru a desp\xc4\x83gubi Roma, organizeaz\xc4\x83 o expedi\xc8\x9bie \xc3\xaen est, dar moare \xc3\xaen 187 \xc3\xae.Hr.\n_START_SECTION_\nColapsul\n_START_PARAGRAPH_\nDup\xc4\x83 anul 100 \xc3\xae.Hr., Imperiul Seleucid mai cuprindea Antiohia \xc8\x99i c\xc3\xa2teva ora\xc8\x99e siriene. De\xc8\x99i, puteau fi absorbi\xc8\x9bi de orice stat vecin, nobili \xc3\xae\xc8\x99i continuau r\xc4\x83zboaiele civile intermitente. De asemenea, aceste a\xc8\x99ez\xc4\x83ri seleucide au constituit un stat-tampon benefic pentru regiune._NEWLINE_Regele Armeniei, Tigranes cel Mare, a invadat Siria seleucid\xc4\x83, intitul\xc3\xa2ndu-se regele Siriei, v\xc4\x83z\xc3\xa2nd \xc3\xaen aceasta o oportunitate \xc3\xaen privin\xc8\x9ba expansiunii statului s\xc4\x83u. Dar acesta nu a fost sf\xc3\xa2r\xc8\x99itul urma\xc8\x99ilor lui Seleucus I Nicator._NEWLINE_Mul\xc8\x9bumit\xc4\x83 \xc3\xaenfr\xc3\xa2ngerii suferite de Tigranes \xc3\xaen fa\xc8\x9ba lui Lucullus \xc3\xaen 69 \xc3\xae.Hr., Antioh al XIII-lea , un nobil seleucid, preia fr\xc3\xa2iele Siriei. Dar r\xc4\x83zboiele civile dintre Antioh \xc8\x99i ceilal\xc8\x9bi nobili au continuat. Pompei vede \xc3\xaen aceste conflicte un factor defavorabil sferei de influen\xc8\x9b\xc4\x83 orientale romane, a\xc8\x99a c\xc4\x83 \xc3\xaen 63 \xc3\xae.Hr., r\xc4\x83m\xc4\x83\xc8\x99i\xc8\x9bele formidabilului Imperiu Seleucid sunt \xc3\xaenglobate de Roma.'